মুখ্যমন্ত্রীর উদ্দেশে কুকথা, কমিশনে দুঃখপ্রকাশ বিজেপি নেতা দিলীপের

কলকাতা: মুখ্যমন্ত্রী মমতা বন্দ্যোপাধ্যায় (Mamata Banerjee) সম্পর্কে কুকথা বলার জন্য দুঃখপ্রকাশ করলেন দিলীপ ঘোষ। নির্বাচন কমিশনের (Election Commission) শো-কজের জবাবে শুক্রবার দুর্গাপুর-বর্ধমান লোকসভা কেন্দ্র্রের বিজেপি প্রার্থী দিলীপ (BJP candidate Dilip Ghosh) জানান, তিনি এই ধরনের মন্তব্য করতে চাননি। মিডিয়ায় তাঁর বক্তব্যের একটি অংশ তুলে ধরা হয়েছে। মুখ্যমন্ত্রীকে ব্যক্তিগত হেনস্থার উদ্দেশ্য তাঁর ছিল না।

এদিকে বহরমপুরের তৃণমূল প্রার্থী ইউসুফ পাঠানকে নির্বাচন কমিশন জানিয়ে দিয়েছে, তাঁর প্রচারের পোস্টার, ব্যানারে সচিন তেণ্ডুলকর-সহ ভারতীয় ক্রিকেট দলের প্রাক্তন এবং বর্তমান সদস্যদের কারও ছবি ব্যবহার করা যাবে না। জেলা প্রশাসনকে কমিশনের নির্দেশ, অবিলম্বে ওই সব ছবি সরিয়ে ফেলতে হবে। এ নিয়ে কংগ্রেসের তরফে কমিশনে নালিশ জানানো হয়েছিল। কংগ্রেসের অভিযোগ সম্পর্কে তৃণমূল প্রার্থী ইউসুফ পাঠান বলেছিলেন, আমার পোস্টারে আমি প্রাক্তন ক্রিকেটারদের ছবি ছাপব। তাতে কার কী বলার আছে।

আরও পড়ুন: রাজ্যের দুই বিধানসভা উপনির্বাচনের প্রার্থীর নাম ঘোষণা তৃণমূলের

নিজের লোকসভা কেন্দ্রে কয়েক দিন আগে দিলীপ ঘোষ বলেছিলেন, দিদি (মমতা) গোয়ায় গিয়ে বলেন, আমি গোয়ার মেয়ে। মণিপুরে গিয়ে বলেন, আমি মণিপুরের মেয়ে, ত্রিপুরায় গিয়ে নিজেকে সেখানকার মেয়ে বলে পরিচয় দেন। এতবার বাবা বদল করলে কি চলে। তিনি আগে ঠিক করুন, তাঁর বাবা কে। এরপরই তৃণমূল এর প্রতিবাদে সরব হয়। সোশ্যাল মিডিয়ায় বলা হয়, দিলীপ এবং বিজেপি যে নারীবিদ্বেষী, তা তাঁর এই মন্তব্যে পরিষ্কার। তৃণমূল দিলীপের প্রার্থীপদ বাতিলের দাবি জানায়। দলের তরফে দশজনের এক প্রতিনিধিদল কমিশনে গিয়ে দরবার করে দিলীপের বিরুদ্ধে। তাতেও অবশ্য দমেননি বিজেপি প্রার্থী। তিনি কমিশনকে মেসোমশাই বলে কটাক্ষ করেন। দিলীপ বলেন, কী এমন হয়েছে যে দল বেঁধে মেসোমশাইয়ের কাছে যেতে হল। রাস্তায় দাঁড়িয়ে রাজনীতি করার ক্ষমতা নেই বলে তৃণমূল কমিশন এবং রাজ্যপালের কাছে যাচ্ছে বারবার। তৃণমূলের অভিযোগ পেয়ে কমিশন দিলীপকে শুক্রবারের মধ্যে শো-কজের জবাব দিতে বলেছিল। সেই সময়সীমার মধ্যেই দিলীপ শো-কজের জবাব দেন।